Knut Saue – lokalhistoriewiki.no
Banksjef og jurist Knut Saue.
Knut Andreas Saue (født 6. oktober 1929 i Harstad, død 30. mars 2016) var jurist og banksjef, sønn av høyesterettsadvokat Sigurd Saue (1900–1974) og Margit Saue, f. Agersborg (1904–1983).
Knut Saue tok examen artium på reallinja ved Harstad Kommunale Høiere Almenskole i 1948 og juridisk embetseksamen ved Universitetet i Oslo 1955. Han tiltrådte straks etter eksamen som advokatfullmektig hos sin far og ble senere overrettssakfører. Fra 1959 til 1961 var han dommerfullmektig hos Sorenskriveren i Midhordland i Bergen.
I 1961 ble han ansatt i Bergens Privatbank som direksjonssekretær ved hovedkontoret i Bergen. Senere ble det praksisopphold i ulike avdelinger i banken og opphold som trainee hos investeringsbanken Lazard Brothers i London.
I oktober 1963 tiltrådte han som banksjef ved Bergens Privatbanks avdelingskontor i Harstad. Resten av yrkeskarrieren i samme bank, som i 1975 endret navn til Bergen Bank og senere Den norske Bank. Han fratrådte ved oppnådd pensjonsalder i oktober 1994.
Knut Saue hadde aner fra Harstads tidlige etablering, der hans farfar Knut M. Saue var en av dem som bygde opp forretningsmiljøet i Harstad fra grunnen. Denne historikken hadde Knut Saue satt seg detaljert og grundig inn i. I tillegg var han oppvokst midt i byens sentrum og hadde detaljkunnskap og personlig bekjentskap i flere generasjoner av sentrumsbefolkningen. Denne kunnskapen utvidet han stadig og delte den velvillig med dem som skriver lokalhistorie om Harstad. Blant annet har han vært bidragsyter til Malvin Karlsens bok «Harstad – en by blir til» (utgitt 2010) og Harstadleksikonet på nett (Lokalhistoriewiki.no). I en leksikonartikkel om Senjens Privatbank har han gitt et fyldig tilbakeblikk på bankens fremdrift.
Styreleder i Festspillene i Nord-Norge 1992–1995
Styreleder i AS Harstad Tidende 1993–1999
Styreleder i Jeanette og Søren Bothners Legat siden 1981.
Knut Saue var gift (1962) med Tora Saue, f. Eide, datter av sivilingeniør David Lie Eide og Thora Heltberg Eide, Bergen. De har sønnene Sigurd Saue, f. 1963, Trond Saue, f. 1964 og Erik Agersborg Saue, f. 1970.